b'\n_START_ARTICLE_\nIseseisvuse Taastamise V\xc3\xb5itluslaen\n_START_PARAGRAPH_\nIseseisvuse Taastamise V\xc3\xb5itluslaen oli T\xc3\xb5nis Kindi 1970. aastail kavatsetud suurejooneline v\xc3\xa4lislaen, saamaks raha Eesti iseseisvuse taastamiseks. Laenu teel kogutud summade valitsemiseks oli ette n\xc3\xa4htud asutada Finantsministeerium ja Eesti Iseseisvuse Taastamise Laenufond. Laenu tegemine j\xc3\xa4i \xc3\xa4ra mitmete juriidiliste m\xc3\xb6\xc3\xb6dalaskmiste ja Vabariigi Valitsuse eksiilis liikmete enamuse vastuseisu t\xc3\xb5ttu._NEWLINE_Tegelikult ei oleks Vabariigi Presidendil olnud \xc3\xb5igust v\xc3\xa4lislaenu teha, kuna Eesti Vabariigi P\xc3\xb5hiseaduse \xc2\xa7 107 alusel tehti riigi laenud Riigikogu otsusel.\n_START_SECTION_\nIseseisvuse taastamise v\xc3\xb5itluslaen\n_START_PARAGRAPH_\nRT 1979, 1, 1._NEWLINE_28. novembril 1978._NEWLINE_T\xc3\xa4navu m\xc3\xb6\xc3\xb6dub 35 aastat Eesti Vabariigi langemisest teistkordselt N\xc3\xb5ukogude Liidu s\xc3\xb5jalise okupatsiooni alla. Teise Maailmas\xc3\xb5ja l\xc3\xb5ppemisel, Atlandi Charteri lubaduse t\xc3\xa4itmise korral pidanuks Eesti olema j\xc3\xa4lle suver\xc3\xa4\xc3\xa4nne riik nagu see oli enne N\xc3\xb5ukogude Liidu okupatsiooni._NEWLINE_Kaitstes 1944. aastal oma j\xc3\xb5ududega l\xc3\xbchemat aega Eesti piire, N\xc3\xb5ukogude Vene invasiooni takistamiseks, l\xc3\xa4ks korda osal Eesti rahval p\xc3\xa4\xc3\xa4seda vabaduse kaitse alla l\xc3\xa4\xc3\xa4nde, lootuses vaid ajutisele eemalolemisele v\xc3\xb5\xc3\xb5rsil. 1947/1948 N\xc3\xb5ukogude Vene Berliini blokaadi j\xc3\xa4rele ilmnes, et Eesti vabastamine venib._NEWLINE_Protestid ja Eesti Vabariigi Valitsuse eksiilis otsene n\xc3\xb5udmine N\xc3\xb5ukogude Liidu Valitsusele Tartu Rahulepingu t\xc3\xa4itmise osas ja Liitunud Rahvaste Organisatsioonile sama sihiga on j\xc3\xa4\xc3\xa4nud tulemuseta ent siiski avaldanud m\xc3\xb5ju avalikule arvamisele: 30 tsiviliseeritud riiki, eesotsas USA-ga, tunnistavad Eesti Vabariigi de-jure kestvust._NEWLINE_Meie p\xc3\xb5lve kohus on luua j\xc3\xa4\xc3\xa4dav alus iseseisvuse taastamise v\xc3\xb5itluse j\xc3\xa4tkamisele kuni iseseisvuse saavutamiseni._NEWLINE_Eesti Vabariigi p\xc3\xb5hiseaduse kontinuiteedi p\xc3\xa4rane j\xc3\xa4tkuv Eesti Vabariigi Valitsus eksiilis on selle v\xc3\xb5itluse kindlustamiseks rakendanud \xe2\x80\x9cIseseisvuse Taastamise V\xc3\xb5itluslaenu\xe2\x80\x9d, mille kaudu k\xc3\xb5igil kaasmaalastel on v\xc3\xb5imalus v\xc3\xb5tta sellest osa ja \xc3\xbchtlasi vormistada oma kahjutasu n\xc3\xb5udmised N\xc3\xb5ukogude Vene vastu._NEWLINE_N\xc3\xb5ukogude Vene s\xc3\xb5jalise okupatsiooni l\xc3\xa4bi on meie rahvalt r\xc3\xb6\xc3\xb6vitud aastasadade ja 22 iseseisvuse aastate jooksul kogutud rahvusliku omap\xc3\xa4ra ja traditsioonide h\xc3\xa4lli ning rahvusliku v\xc3\xb5itluse selgroo \xe2\x80\x93 on okupatsiooni poolt h\xc3\xa4vitatud ja Eesti rahvas, okupatsiooni all, on viimaselt rakendatud majanduss\xc3\xbcsteemiga muudetud okupandi \xe2\x80\x93 kommunistliku partei \xe2\x80\x93 meeleoluvallaaluseks sulaseks._NEWLINE_Kodumaa rahvas ei saa v\xc3\xa4givalla vastu protestida ega avaldada avalikult n\xc3\xb5udmisi kuritegude l\xc3\xb5petamiseks ja iseseisvuse taastamiseks, ehkki seda lubab N\xc3\xb5ukogude Liidu enda P\xc3\xb5hiseadus. Protestijatel on prii s\xc3\xb5it Siberi vaid heal juhul, kui neile kingitakse elu. V\xc3\xb5itlus ja pidev protestide esitamine j\xc3\xa4\xc3\xa4b seega eestlastele vabas maailmas. Vabade eestlaste protest saab reaalse vormi, kui iga\xc3\xbcks meist \xc3\xbcksikult dokumenteerib N\xc3\xb5ukogude Liidu okupatsiooni l\xc3\xa4bi saadud kahjud, \xc3\xbclekohtu ja kuriteod. Paigutame need siis n.\xc3\xb6. \xe2\x80\x9c\xc3\xbchise nimetaja[\xe2\x80\x9d] alla ja hindame need US dollarites ning asendame kahjusummad Iseseisvuse V\xc3\xb5itluslaenu V\xc3\xb5lakohustustega okupatsiooni v\xc3\xb5imu vastu. Need v\xc3\xa4\xc3\xa4rtpaberid j\xc3\xa4\xc3\xa4vad edasip\xc3\xa4randatavaks, kuni Eesti Vabariigi iseseisvuse taastamisega need lunastatakse tolleaegse Eesti Vabariigi poolt N\xc3\xb5ukogude Liidu arvel._NEWLINE_Iseseisvuse generatsioon ja selle otsesed j\xc3\xa4rglased l\xc3\xa4henevad vanaduse piirile ja kolmandal v\xc3\xb5\xc3\xb5rsil kasvanud generatsioonil lihtsalt puuduvad teadmised ja vahendid kahjutasu aktsiooni teostamiseks. See materjal on asendamatu dokument Eesti riigile ja rahvale ja teaduslikult l\xc3\xa4bit\xc3\xb6\xc3\xb6tatuna vahedaks relvaks Eesti Vabariigi iseseisvuse taastamise v\xc3\xb5itluses._NEWLINE_T\xc3\xb5nis Kint_NEWLINE__NEWLINE_Peaminister,_NEWLINE__NEWLINE_Vabariigi Presidendi \xc3\xbclesandeis_NEWLINE_Verner H. Puurand_NEWLINE__NEWLINE_Majandusminister'